title: Kommissionens gennemførelsesforordning (EU) 2021/469 af 18. marts 2021 om accept af en anmodning om behandling som ny eksporterende producent i forbindelse med de endelige antidumpingforanstaltninger, der blev indført på importen af bordservice og køkkenartikler af keramisk materiale med oprindelse i Folkerepublikken Kina, og om ændring af gennemførelsesforordning (EU) 2019/1198

text:
                  19.3.2021

                  DA

                  Den Europæiske Unions Tidende

                  L 96/9

         KOMMISSIONENS GENNEMFØRELSESFORORDNING (EU) 2021/469
         af 18. marts 2021
         om accept af en anmodning om behandling som ny eksporterende producent i forbindelse med de endelige antidumpingforanstaltninger, der blev indført på importen af bordservice og køkkenartikler af keramisk materiale med oprindelse i Folkerepublikken Kina, og om ændring af gennemførelsesforordning (EU) 2019/1198
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«),
         under henvisning til Kommissionens gennemførelsesforordning (EU) 2019/1198 af 12. juli 2019 om indførelse af en endelig antidumpingtold på importen af bordservice og køkkenartikler af keramisk materiale med oprindelse i Folkerepublikken Kina (2), særlig artikel 2, og
         ud fra følgende betragtninger:
         A.   GÆLDENDE FORANSTALTNINGER

                     (1)

                     Den 13. maj 2013 indførte Rådet en endelig antidumpingtold på importen af bordservice og køkkenartikler af keramisk materiale (»den pågældende vare«) med oprindelse i Folkerepublikken Kina (»Kina«) ved Rådets gennemførelsesforordning (EU) nr. 412/2013 (3) (»den oprindelige forordning«).

                     (2)

                     Efter en udløbsundersøgelse i henhold til grundforordningens artikel 11, stk. 2, forlængede Kommissionen den 12. juli 2019 foranstaltningerne i den oprindelige forordning i yderligere fem år ved gennemførelsesforordning (EU) 2019/1198.

                     (3)

                     Efter en antiomgåelsesundersøgelse i henhold til artikel 13, stk. 3, i forordning (EU) 2016/1036 ændrede Kommissionen den 28. november 2019 gennemførelsesforordning (EU) 2019/1198 ved gennemførelsesforordning (EU) 2019/2131 (4).

                     (4)

                     I den oprindelige undersøgelse blev der anvendt stikprøveudtagning til at undersøge de eksporterende producenter i Kina i henhold til grundforordningens artikel 17.

                     (5)

                     Kommissionen indførte individuelle antidumpingtoldsatser på mellem 13,1 % og 23,4 % på importen af den pågældende vare for de stikprøveudtagne eksporterende producenter fra Kina. For de samarbejdsvillige eksporterende producenter, der ikke indgik i stikprøven, blev der fastsat en toldsats på 17,9 %. De samarbejdsvillige eksporterende producenter, der ikke indgik i stikprøven, er opført i bilag I til gennemførelsesforordning (EU) 2019/1198 som erstattet ved gennemførelsesforordning (EU) 2019/2131. Der blev desuden indført en landsdækkende told på 36,1 % på den pågældende vare fra virksomheder i Kina, som enten ikke gav sig til kende eller ikke samarbejdede i forbindelse med undersøgelsen.

                     (6)

                     I henhold til artikel 2 i gennemførelsesforordning (EU) 2019/1198 kan Kommissionen ændre bilag I til nævnte forordning ved at tildele en ny eksporterende producent den toldsats, der finder anvendelse for de samarbejdsvillige virksomheder, der ikke indgik i stikprøven, dvs. den vejede gennemsnitlige toldsats på 17,9 %, hvis en ny eksporterende producent i Kina over for Kommissionen fremlægger tilstrækkelig dokumentation for:

                                 a)

                                 at virksomheden ikke eksporterede den pågældende vare til Unionen i den undersøgelsesperiode, der blev lagt til grund for foranstaltningerne, dvs. fra den 1. januar 2011 til den 31. december 2011 (»den oprindelige undersøgelsesperiode«)

                                 b)

                                 at virksomheden ikke er forretningsmæssigt forbundet med nogen af de eksportører eller producenter i Kina, som er genstand for de ved den oprindelige forordning indførte antidumpingforanstaltninger, og

                                 c)

                                 at virksomheden faktisk har eksporteret den pågældende vare til Unionen efter udløbet af den oprindelige undersøgelsesperiode eller har indgået en uigenkaldelig kontraktmæssig forpligtelse til at eksportere en betydelig mængde til Unionen.

               B.   ANMODNING OM BEHANDLING SOM NY EKSPORTERENDE PRODUCENT

                     (7)

                     Virksomheden Hunan Legend Porcelain Industry Co., Ltd. (»Hunan Legend« eller »ansøgeren«) indgav en anmodning til Kommissionen om at blive indrømmet behandling som ny eksporterende producent og dermed være omfattet af toldsatsen for de samarbejdsvillige virksomheder i Kina, der ikke indgik i stikprøven, som er på 17,9 %. Ansøgeren hævdede, at virksomheden opfyldte alle tre betingelser i artikel 2 i gennemførelsesforordning (EU) 2019/1198.

                     (8)

                     For at afgøre, om ansøgeren opfyldte betingelserne for at blive indrømmet behandling som ny eksporterende producent, jf. artikel 2 i gennemførelsesforordning (EU) 2019/1198, sendte Kommissionen først et spørgeskema til ansøgeren med en anmodning om dokumentation for, at denne opfyldte betingelserne for behandling som ny eksporterende producent.

                     (9)

                     Efter en analyse af besvarelsen af spørgeskemaet anmodede Kommissionen om yderligere oplysninger og dokumentation, hvilket blev fremsendt af ansøgeren.

                     (10)

                     Kommissionen bestræbte sig på at efterprøve alle de oplysninger, som den anså for nødvendige med henblik på at fastslå, om ansøgeren opfylder betingelserne for at blive indrømmet behandling som ny eksporterende producent. Til dette formål analyserede Kommissionen den dokumentation, som ansøgeren havde fremlagt i sin spørgeskemabesvarelse, konsulterede forskellige onlinedatabaser, herunder Orbis (5) og Qichacha (6), og krydstjekkede virksomhedsoplysningerne med de oplysninger, der var indsendt i tidligere sager, og offentligt tilgængelige oplysninger på internettet. Sideløbende hermed underrettede Kommissionen også EU-erhvervsgrenen om ansøgerens anmodning og opfordrede den til at fremsætte eventuelle bemærkninger. Der blev ikke modtaget bemærkninger fra EU-erhvervsgrenen.

               C.   ANALYSE AF ANMODNINGEN

                     (11)

                     Med hensyn til betingelsen i artikel 2, litra a), i gennemførelsesforordning (EU) 2019/1198, som forudsætter, at ansøgeren ikke har eksporteret den pågældende vare til Unionen i den undersøgelsesperiode, der ligger til grund for foranstaltningerne, dvs. fra den 1. januar 2011 til den 31. december 2011 (»den oprindelige undersøgelsesperiode«), fastslog Kommissionen, at ansøgeren ikke eksisterede som virksomhed på daværende tidspunkt. Hunan Legends vedtægter og virksomhedens erhvervslicens er fra maj 2014. Ansøgeren kunne derfor ikke have eksporteret den pågældende vare til Unionen i undersøgelsesperioden og opfylder dermed denne betingelse.

                     (12)

                     Med hensyn til betingelsen i artikel 2, litra b), i gennemførelsesforordning (EU) 2019/1198 om, at ansøgeren ikke må være forretningsmæssigt forbundet med eksportører eller producenter, der er omfattet af de antidumpingforanstaltninger, der blev indført ved den oprindelige forordning, fastslog Kommissionen, at Hunan Legend ikke er forretningsmæssigt forbundet med nogen af de eksporterende producenter i Kina, som er genstand for de oprindelige antidumpingforanstaltninger. Ifølge Qichacha ejer Hunan Legends eneste aktionær, Hr. Liang Feiqiao, ikke kapitalandele i nogen virksomhed, der beskæftiger sig med produktion, forarbejdning, salg eller køb af den pågældende vare, udover Hunan Legend. Da Hunan Legend blev grundlagt, så kapitalejerskabet dog anderledes ud. Indtil november 2016 havde en kinesisk eksporterende producent af den pågældende vare, som er pålagt en individuel told på 18,3 %, Hunan Hualian China Industry Co. Ltd. (»Hunan Hualian«), 49 % af kapitalandelene i Hunan Legend, mens Hr. Liang Feiqiao besad de resterende 51 %. I november 2016 overførte Hunan Hualian alle sine kapitalandele til Hr. Liang Feiqiao gennem en aftale om overdragelse af kapitalandele, som var indgået mellem de to parter, og som fastsatte vilkårene og betingelserne for opdelingen. Efter overdragelsen blev Hr. Liang Feiqiao Hunan Legends eneste aktionær, og afhængighedsforholdet mellem ansøgeren og Hunan Hualian blev bragt til ophør.

                     (13)

                     Hunan Legend begyndte at eksportere i slutningen af 2017 og har eksporteret til Unionen siden 2019, dvs. efter at Hunan Hualian trak sig som aktionær i 2016. De centrale virksomhedsdokumenter, som fastlægger Hunan Legends struktur, og virksomhedens nuværende vedtægter og salgsjournal tyder heller ikke på, at ansøgeren har nogen forretningsmæssigt forbundne virksomheder. Kort sagt har Kommissionen ikke konstateret noget afhængighedsforhold som defineret i Kommissionens gennemførelsesforordning (EU) 2015/2447 (7). Ansøgeren opfylder derfor denne betingelse.

                     (14)

                     For så vidt angår betingelsen i artikel 2, litra c), i gennemførelsesforordning (EU) 2019/1198, som forudsætter, at ansøgeren faktisk har eksporteret den pågældende vare til Unionen efter den oprindelige undersøgelsesperiode eller har indgået en uigenkaldelig kontraktmæssig forpligtelse til at eksportere en betydelig mængde til Unionen, fastslog Kommissionen, at ansøgeren eksporterede til Unionen i 2019, dvs. efter den oprindelige undersøgelsesperiode. Ansøgeren fremsendte fakturaer, en pakkeliste, et konnossement og en kvittering for betaling af en ordre afgivet i 2019 af en virksomhed i Danmark. Ansøgeren opfylder derfor denne betingelse.

                     (15)

                     Ansøgeren opfylder således alle tre betingelser for at blive indrømmet behandling som ny eksporterende producent, jf. artikel 2 i gennemførelsesforordning (EU) 2019/1198, og anmodningen bør derfor imødekommes. Ansøgeren bør således pålægges en antidumpingtold på 17,9 % for samarbejdsvillige virksomheder, der ikke indgik i stikprøven i den oprindelige undersøgelse.

               D.   FREMLÆGGELSE AF OPLYSNINGER

                     (16)

                     Ansøgeren og EU-erhvervsgrenen blev underrettet om de væsentligste kendsgerninger og betragtninger, på grundlag af hvilke det blev anset for hensigtsmæssigt at tildele den antidumpingtoldsats, der finder anvendelse for de samarbejdsvillige virksomheder, der ikke indgik i stikprøven i den oprindelige undersøgelse, til Hunan Legend Porcelain Industry Co., Ltd. (»Hunan Legend«).

                     (17)

                     Parterne fik mulighed for at fremsætte bemærkninger. Der indkom ingen bemærkninger.

                     (18)

                     Denne forordning er i overensstemmelse med udtalelse fra det udvalg, der er nedsat ved grundforordningens artikel 15, stk. 1 —

               VEDTAGET DENNE FORORDNING:

            Artikel 1
            Følgende virksomhed tilføjes i bilag I til gennemførelsesforordning (EU) 2019/1198, som indeholder en liste over samarbejdsvillige virksomheder, der ikke indgik i stikprøven:

                        Virksomhed

                        Taric-
                        tillægskode

                        Hunan Legend Porcelain Industry Co., Ltd.

                        C608

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.

            Udfærdiget i Bruxelles, den 18. marts 2021.

                  På Kommissionens vegne

               Ursula VON DER LEYEN

                  Formand

            (1)  EUT L 176 af 30.6.2016, s. 21.

            (2)  EUT L 189 af 15.7.2019, s. 8.

            (3)  Rådets gennemførelsesforordning (EU) nr. 412/2013 af 13. maj 2013 om indførelse af en endelig antidumpingtold og endelig opkrævning af den midlertidige told på importen af bordservice og køkkenartikler af keramisk materiale med oprindelse i Folkerepublikken Kina (EUT L 131 af 15.5.2013, s. 1).

            (4)  Kommissionens gennemførelsesforordning (EU) 2019/2131 af 28. november 2019 om ændring af gennemførelsesforordning (EU) 2019/1198 om indførelse af en endelig antidumpingtold på importen af bordservice og køkkenartikler af keramisk materiale med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036 (EUT L 321 af 12.12.2019, s. 139).

            (5)  Orbis er en global leverandør af virksomhedsoplysninger, der dækker mere end 220 millioner virksomheder på verdensplan. Den leverer hovedsagelig standardiserede oplysninger om private virksomheder og virksomhedsstrukturer.

            (6)  Qichacha er en privat, profitorienteret kinesiskejet database, der leverer forretningsdata, kreditoplysninger og analyser vedrørende private og offentlige virksomheder i Kina til forbrugere/fagfolk.

            (7)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558). Artikel 127 i gennemførelsesforordning (EU) 2015/2447 (EU-toldkodeksen) fastsætter, at to personer betragtes som værende indbyrdes afhængige, hvis en af følgende betingelser er opfyldt: a) den ene er medlem af direktionen eller bestyrelsen for den andens virksomhed eller omvendt, b) de anses juridisk set for interessenter eller kompagnoner, c) de er arbejdsgiver og arbejdstager, d) en tredjemand besidder, kontrollerer eller råder direkte eller indirekte over 5 % eller derover af deres aktier eller anparter med stemmeret, e) den ene af dem kontrollerer direkte eller indirekte den anden part, f) de kontrolleres begge direkte eller indirekte af en tredjemand, g) de kontrollerer tilsammen direkte eller indirekte en tredjemand, h) de er medlem af samme familie. Personer, som forretningsmæssigt er forbundet ved, at den ene er eneagent eller eneforhandler eller enekoncessionshaver for den anden uanset den benyttede betegnelse, anses kun for at være indbyrdes afhængige, hvis de opfylder et af de i forrige punktum anførte kriterier.


title: Kommissionens gennemførelsesforordning (EU) 2021/772 af 10. maj 2021 om ændring af gennemførelsesforordning (EU) 2020/977 for så vidt angår de midlertidige foranstaltninger vedrørende kontrol med produktionen af økologiske produkter, navnlig anvendelsesperioden (EØS-relevant tekst)

text:
                  11.5.2021

                  DA

                  Den Europæiske Unions Tidende

                  L 165/28

         KOMMISSIONENS GENNEMFØRELSESFORORDNING (EU) 2021/772
         af 10. maj 2021
         om ændring af gennemførelsesforordning (EU) 2020/977 for så vidt angår de midlertidige foranstaltninger vedrørende kontrol med produktionen af økologiske produkter, navnlig anvendelsesperioden
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91 (1), særlig artikel 28, stk. 6, artikel 30, stk. 2, tredje afsnit, og artikel 38, litra c), d), og e), og
         ud fra følgende betragtninger:

                     (1)

                     Covid-19-pandemien og de omfattende begrænsninger af bevægelsesfriheden, der er indført i medlemsstaterne og i tredjelande i form af nationale foranstaltninger, udgør en ekstraordinær og hidtil uset udfordring for medlemsstaterne og de erhvervsdrivende med hensyn til gennemførelsen af den kontrol, der kræves i henhold til forordning (EF) nr. 834/2007 og Kommissionens forordning (EF) nr. 889/2008 (2) og (EF) nr. 1235/2008 (3).

                     (2)

                     For at tage højde for de særlige omstændigheder, der skyldes den aktuelle krise i forbindelse med covid-19-pandemien, giver Kommissionens gennemførelsesforordning (EU) 2020/977 (4) medlemsstaterne mulighed for at anvende midlertidige foranstaltninger, der fraviger forordning (EF) nr. 889/2008 og (EF) nr. 1235/2008, for så vidt angår kontrol med produktionen af økologiske produkter og visse procedurer i Traces-systemet.

                     (3)

                     Medlemsstaterne har meddelt Kommissionen, at der som følge af krisen i forbindelse med covid-19-pandemien vil være visse alvorlige forstyrrelser i deres kontrolsystemer i den økologiske sektor, der varer længere end til den 1. februar 2021.

                     (4)

                     Hvad angår offentlig kontrol og andre officielle aktiviteter som omhandlet i Europa-Parlamentets og Rådets forordning (EU) 2017/625 (5), giver Kommissionens gennemførelsesforordning (EU) 2020/466 (6) medlemsstaterne mulighed for at anvende midlertidige foranstaltninger til begrænsning af alvorlige sundhedsrisici for de kompetente myndigheders personale i betragtning af de vanskeligheder, der er forbundet med gennemførelse af kontrol og andre aktiviteter, i det omfang det er nødvendigt for at håndtere de dermed forbundne alvorlige forstyrrelser i deres kontrolsystemer. Anvendelsesperioden for nævnte forordning er ved Kommissionens gennemførelsesforordning (EU) 2021/83 (7) blevet forlænget indtil den 1. juli 2021. De fravigelser, der er fastsat i gennemførelsesforordning (EU) 2020/977, bør derfor fortsat finde anvendelse i samme periode som fastsat i gennemførelsesforordning (EU) 2020/466.

                     (5)

                     I artikel 1, stk. 6, i gennemførelsesforordning (EU) 2020/977 er der fastsat en lavere procentsats end i artikel 92c, stk. 2, andet afsnit, litra c), i forordning (EF) nr. 889/2008, for så vidt angår inspektioner og besøg, som skal foretages uanmeldt, i henhold til artikel 65, stk. 1 og 4, i forordning (EF) nr. 889/2008. For at sikre, at disse inspektioner og besøg faktisk kan finde sted og under sikre forhold, bør der skabes mulighed for at give et varsel på 24 timer for disse uanmeldte inspektioner og besøg.

                     (6)

                     Gennemførelsesforordning (EU) 2020/977 bør derfor ændres.

                     (7)

                     Anvendelsen af bestemmelserne i gennemførelsesforordning (EU) 2020/977, der forlænges ved nærværende forordning, bør ikke afbrydes. Denne forordning bør derfor i den henseende anvendes med tilbagevirkende kraft fra den 1. februar 2021.

                     (8)

                     Foranstaltningerne i denne forordning er i overensstemmelse med udtalelse fra Udvalget for Økologisk Produktion —

               VEDTAGET DENNE FORORDNING:

            Artikel 1
            I gennemførelsesforordning (EU) 2020/977 foretages følgende ændringer:

                        1)

                        I artikel 1 foretages følgende ændringer:

                                    a)

                                    I stk. 6 tilføjes følgende afsnit:
                                    »Der kan dog gives et kort varsel på højst 24 timer forud for sådanne inspektioner og besøg for at sikre, at inspektørerne har adgang til producentens lokaler under sikre forhold.«

                                    b)

                                    I stk. 7 ændres datoen »den 1. februar 2021« til »den 1. juli 2021«.

                        2)

                        I artikel 3 foretages følgende ændringer:

                                    a)

                                    I stk. 2, 3 og 5 ændres datoen »den 1. februar 2021« til »den 1. juli 2021«.

                                    b)

                                    I stk. 4 ændres datoen »den 31. december 2020« til »den 1. juli 2021«.

            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Artikel 1, stk. 1, litra b), og stk. 2, anvendes fra den 1. februar 2021.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 10. maj 2021.

                  På Kommissionens vegne

               Ursula VON DER LEYEN

                  Formand

            (1)  EUT L 189 af 20.7.2007, s. 1.

            (2)  Kommissionens forordning (EF) nr. 889/2008 af 5. september 2008 om gennemførelsesbestemmelser til Rådets forordning (EF) nr. 834/2007 om økologisk produktion og mærkning af økologiske produkter, for så vidt angår økologisk produktion, mærkning og kontrol (EUT L 250 af 18.9.2008, s. 1).

            (3)  Kommissionens forordning (EF) nr. 1235/2008 af 8. december 2008 om gennemførelsesbestemmelser til Rådets forordning (EF) nr. 834/2007 for så vidt angår ordninger for import af økologiske produkter fra tredjelande (EUT L 334 af 12.12.2008, s. 25).

            (4)  Kommissionens gennemførelsesforordning (EU) 2020/977 af 7. juli 2020 om fravigelse af Rådets forordning (EF) nr. 889/2008 og (EF) nr. 1235/2008 for så vidt angår kontrol med produktionen af økologiske produkter som følge af covid-19-pandemien (EUT L 217 af 8.7.2020, s. 1).

            (5)  Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol) (EUT L 95 af 7.4.2017, s. 1).

            (6)  Kommissionens gennemførelsesforordning (EU) 2020/466 af 30. marts 2020 om midlertidige foranstaltninger til begrænsning af risici for menneskers, dyrs og planters sundhed og dyrevelfærden i forbindelse med visse alvorlige forstyrrelser i medlemsstaternes kontrolsystemer som følge af coronavirussygdommen (covid-19) (EUT L 98 af 31.3.2020, s. 30).

            (7)  Kommissionens gennemførelsesforordning (EU) 2021/83 af 27. januar 2021 om ændring af gennemførelsesforordning (EU) 2020/466 for så vidt angår specifikt bemyndigede fysiske personers gennemførelse af offentlig kontrol og andre officielle aktiviteter og anvendelsesperioden for midlertidige foranstaltninger (EUT L 29 af 28.1.2021, s. 23).


title: Kommissionens gennemførelsesforordning (EU) 2019/936 af 6. juni 2019 om ændring af gennemførelsesforordning (EU) nr. 808/2014, (EU) nr. 809/2014 og (EU) nr. 908/2014 for så vidt angår finansielle instrumenter, der er oprettet under programmerne for udvikling af landdistrikter

text:
                  7.6.2019

                  DA

                  Den Europæiske Unions Tidende

                  L 149/58

         KOMMISSIONENS GENNEMFØRELSESFORORDNING (EU) 2019/936
         af 6. juni 2019
         om ændring af gennemførelsesforordning (EU) nr. 808/2014, (EU) nr. 809/2014 og (EU) nr. 908/2014 for så vidt angår finansielle instrumenter, der er oprettet under programmerne for udvikling af landdistrikter
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (1), særlig artikel 8, stk. 3,
         under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (2), særlig artikel 36, stk. 6, og artikel 62, stk. 2, litra a), og
         ud fra følgende betragtninger:

                     (1)

                     Muligheden for at oprette finansielle instrumenter, der kombinerer de europæiske struktur- og investeringsfondes bidrag med Den Europæiske Investeringsbanks finansielle produkter inden for rammerne af Den Europæiske Fond for Strategiske Investeringer blev indført i artikel 38, stk. 1, litra c), i Europa-Parlamentets og Rådets forordning (EU) nr. 1303/2013 (3) ved Europa-Parlamentets og Rådets forordning (EU, Euratom) 2018/1046 (4).

                     (2)

                     Denne nye bestemmelse finder også anvendelse på de finansielle instrumenter, der er oprettet inden for rammerne af programmerne under Den Europæiske Landbrugsfond for Udvikling af Landdistrikterne (ELFUL). Nogle gennemførelsesbestemmelser, der er fastsat i Kommissionens gennemførelsesafgørelse (EU) nr. 808/2014 (5), i (EU) nr. 809/2014 (6) og i (EU) nr. 908/2014 (7), indeholder henvisninger til de finansielle instrumenter som omhandlet i artikel 38, stk. 1, i forordning (EU) nr. 1303/2013 før dens ændring ved forordning (EU, Euratom) 2018/1046. Derfor bør der indsættes en henvisning til det nye litra c), i artikel 38, stk. 1, i de relevante bestemmelser i de pågældende retsakter.

                     (3)

                     Gennemførelsesforordningerne (EU) nr. 808/2014, (EU) nr. 809/2014 og (EU) nr. 908/2014 bør derfor ændres.

                     (4)

                     Foranstaltningerne i denne forordning er i overensstemmelse med udtalelse fra Udvalget for Udvikling af Landdistrikterne og Komitéen for Landbrugsfondene —

               VEDTAGET DENNE FORORDNING:

            Artikel 1
            Del 1, punkt 10, litra c), andet afsnit, i bilag I til gennemførelsesforordning (EU) nr. 808/2014 affattes således:

               »Hvis en foranstaltning eller en operationstype med specifikke ELFUL-bidragssatser bidrager til de finansielle instrumenter, der er omhandlet i artikel 38, stk. 1, litra b) og c), i forordning (EU) nr. 1303/2013, skal tabellen særskilt indeholde bidragssatser for finansielle instrumenter og for andre operationer og et vejledende ELFUL-beløb, som svarer til det planlagte bidrag til det finansielle instrument.«

            Artikel 2
            I gennemførelsesforordning (EU) nr. 809/2014 foretages følgende ændringer:

                        a)

                        Artikel 48, stk. 6, affattes således:

                           »6.   For så vidt angår finansielle instrumenter som omhandlet i artikel 38, stk. 1, litra b) og c), i forordning (EU) nr. 1303/2013, finder stk. 1-5 i nærværende artikel hverken anvendelse på bidraget til det finansielle instrument eller på støtten til den endelige modtager. Derimod finder artikel 58 og 59 i forordning (EU) nr. 1306/2013 og artikel 9 i Kommissionens delegerede forordning (EU) nr. 480/2014 (*1) anvendelse.

                           (*1)  Kommissionens delegerede forordning (EU) nr. 480/2014 af 3. marts 2014 om supplerende regler til Europa-Parlamentets og Rådets forordning (EU) nr. 1303/2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond (EUT L 138 af 13.5.2014, s. 5).«"

                        b)

                        Artikel 51, stk. 5, affattes således:

                           »5.   For så vidt angår finansielle instrumenter som omhandlet i artikel 38, stk. 1, litra b) og c), i forordning (EU) nr. 1303/2013, finder stk. 1-4 i nærværende artikel hverken anvendelse på bidraget til det finansielle instrument eller på støtten til den endelige modtager. Derimod finder artikel 58 og 59 i forordning (EU) nr. 1306/2013 og artikel 9 i Kommissionens delegerede forordning (EU) nr. 480/2014 anvendelse.«

            Artikel 3
            Artikel 22, stk. 2, tredje afsnit, i gennemførelsesforordning (EU) nr. 908/2014 affattes således:

               »Med hensyn til finansielle instrumenter, der er oprettet i overensstemmelse med artikel 38, stk. 1, litra b) og c), i forordning (EU) nr. 1303/2013, anmeldes udgifterne for de referenceperioder, der er angivet i første afsnit, når betingelserne for hver efterfølgende ansøgning om mellemliggende betaling som omhandlet i artikel 41, stk. 1, i nævnte forordning er opfyldt.«

            Artikel 4
            Denne forordning træder i kraft på tredjedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 6. juni 2019.

                  På Kommissionens vegne

               Jean-Claude JUNCKER

                  Formand

            (1)  EUT L 347 af 20.12.2013, s. 487.

            (2)  EUT L 347 af 20.12.2013, s. 549.

            (3)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).

            (4)  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (EUT L 193 af 30.7.2018, s. 1).

            (5)  Kommissionens gennemførelsesforordning (EU) nr. 808/2014 af 17. juli 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) (EUT L 227 af 31.7.2014, s. 18).

            (6)  Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).

            (7)  Kommissionens gennemførelsesforordning (EU) nr. 908/2014 af 6. august 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, økonomisk forvaltning, regnskabsafslutning, regler om kontroller, sikkerhedsstillelse og åbenhed (EUT L 255 af 28.8.2014, s. 59).


title: Kommissionens gennemførelsesforordning (EU) 2019/972 af 7. juni 2019 om registrering af en betegnelse i registret over beskyttede oprindelsesbetegnelser og beskyttede geografiske betegnelser »Džiugas« (BGB)

text:
                  14.6.2019

                  DA

                  Den Europæiske Unions Tidende

                  L 157/1

         KOMMISSIONENS GENNEMFØRELSESFORORDNING (EU) 2019/972
         af 7. juni 2019
         om registrering af en betegnelse i registret over beskyttede oprindelsesbetegnelser og beskyttede geografiske betegnelser »Džiugas« (BGB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Litauens ansøgning om registrering af betegnelsen »Džiugas« er blevet offentliggjort i Den Europæiske Unions Tidende (2), jf. artikel 50, stk. 2, litra a), i forordning (EU) nr. 1151/2012.

                     (2)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Džiugas« registreres —

               VEDTAGET DENNE FORORDNING:

            Artikel 1
            Betegnelsen »Džiugas« (BGB) registreres.
            Betegnelsen i stk. 1 henviser til et produkt i kategori 1.3. Oste i bilag XI til Kommissionens gennemførelsesforordning (EU) nr. 668/2014 (3).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 7. juni 2019.

                  På Kommissionens vegne

                  For formanden

               Phil HOGAN

                  Medlem af Kommissionen

            (1)  EUT L 343 af 14.12.2012, s. 1.

            (2)  EUT C 28 af 23.1.2019, s. 3.

            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2019/1036 af 18. juni 2019 om registrering af en betegnelse i registret over beskyttede oprindelsesbetegnelser og beskyttede geografiske betegnelser »Zagorski mlinci« (BGB)

text:
                  25.6.2019

                  DA

                  Den Europæiske Unions Tidende

                  L 168/1

         KOMMISSIONENS GENNEMFØRELSESFORORDNING (EU) 2019/1036
         af 18. juni 2019
         om registrering af en betegnelse i registret over beskyttede oprindelsesbetegnelser og beskyttede geografiske betegnelser »Zagorski mlinci« (BGB)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
         ud fra følgende betragtninger:

                     (1)

                     Kroatiens ansøgning om registrering af betegnelsen »Zagorski mlinci« er blevet offentliggjort i Den Europæiske Unions Tidende (2), jf. artikel 50, stk. 2, litra a), i forordning (EU) nr. 1151/2012.

                     (2)

                     Da Kommissionen ikke har modtaget indsigelser, jf. artikel 51 i forordning (EU) nr. 1151/2012, skal betegnelsen »Zagorski mlinci« registreres —

               VEDTAGET DENNE FORORDNING:

            Artikel 1
            Betegnelsen »Zagorski mlinci« (BGB) registreres.
            Betegnelsen i stk. 1 henviser til et produkt i kategori 2.3. Brød, wienerbrød, kager, kiks og andet bagværk samt konfekturevarer i bilag XI til Kommissionens gennemførelsesforordning (EU) nr. 668/2014 (3).

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. juni 2019.

                  På Kommissionens vegne

                  For formanden

               Phil HOGAN

                  Medlem af Kommissionen

            (1)  EUT L 343 af 14.12.2012, s. 1.

            (2)  EUT C 464 af 27.12.2018, s. 7.

            (3)  Kommissionens gennemførelsesforordning (EU) nr. 668/2014 af 13. juni 2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (EUT L 179 af 19.6.2014, s. 36).


title: Kommissionens gennemførelsesforordning (EU) 2019/1353 af 20. august 2019 om 304. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne

text:
                  20.8.2019

                  DA

                  Den Europæiske Unions Tidende

                  L 217/1

         KOMMISSIONENS GENNEMFØRELSESFORORDNING (EU) 2019/1353
         af 20. august 2019
         om 304. ændring af Rådets forordning (EF) nr. 881/2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 881/2002 af 27. maj 2002 om indførelse af visse specifikke restriktive foranstaltninger mod visse personer og enheder, der har tilknytning til ISIL- (Da'esh) og Al-Qaida-organisationerne (1), særlig artikel 7, stk. 1, litra a), og artikel 7a, stk. 1, og
         ud fra følgende betragtninger:

                     (1)

                     Bilag I til forordning (EF) nr. 881/2002 indeholder en liste over de personer, grupper og enheder, der ifølge forordningen er omfattet af indefrysningen af midler og økonomiske ressourcer.

                     (2)

                     Den 14. august 2019 besluttede Sanktionskomitéen under FN's Sikkerhedsråd at tilføje to punkter til listen over de personer, grupper og enheder, der er omfattet af indefrysningen af midler og økonomiske ressourcer. Bilag I til forordning (EF) nr. 881/2002 bør derfor ændres.

                     (3)

                     For at sikre, at foranstaltningerne i denne forordning er effektive, bør den træde i kraft øjeblikkeligt —

               VEDTAGET DENNE FORORDNING:

            Artikel 1
            Bilag I til forordning (EF) nr. 881/2002 ændres som anført i bilaget til nærværende forordning.

            Artikel 2
            Denne forordning træder i kraft på dagen for offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 20. august 2019.

                  På Kommissionens vegne

                  For formanden

                  Chef for Tjenesten for Udenrigspolitiske Instrumenter

            (1)  EUT L 139 af 29.5.2002, s. 9.

            BILAG
            I bilag I til forordning (EF) nr. 881/2002 tilføjes følgende punkter under overskriften »Fysiske personer«:

                        1.

                           »ALI MAYCHOU () (alias af god kvalitet: a) Abderahmane al Maghrebi, b) Abderrahmane le Marocain; alias af mindre god kvalitet: Abou Abderahmane Sanhaji). Fødselsdato: 25.5.1983. Fødested: Taza, Marokko. Adresse: Mali. Nationalitet: marokkansk. Pasnr.: Marokko-nummer V06359364. Nationalt identifikationsnummer: Marokko-identitetskort AB704306. Den i artikel 7d, stk. 2, litra i), omhandlende dato: 14.8.2019.«

                        2.

                           »BAH AG MOUSSA (alias af god kvalitet: a) Ag Mossa, b) Ammi Salim). Nationalitet: malisk. Den i artikel 7d, stk. 2, litra i), omhandlende dato: 14.8.2019.«


title: Kommissionens gennemførelsesforordning (EU) 2019/1583 af 25. september 2019 om ændring af gennemførelsesforordning (EU) 2015/1998 af om detaljerede foranstaltninger til gennemførelse af de fælles grundlæggende normer for luftfartssikkerhed for så vidt angår cybersikkerhedsforanstaltninger (EØS-relevant tekst.)

text:
                  26.9.2019

                  DA

                  Den Europæiske Unions Tidende

                  L 246/15

         KOMMISSIONENS GENNEMFØRELSESFORORDNING (EU) 2019/1583
         af 25. september 2019
         om ændring af gennemførelsesforordning (EU) 2015/1998 af om detaljerede foranstaltninger til gennemførelse af de fælles grundlæggende normer for luftfartssikkerhed for så vidt angår cybersikkerhedsforanstaltninger
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 300/2008 af 11. marts 2008 om fælles bestemmelser om sikkerhed (security) inden for civil luftfart og om ophævelse af forordning (EF) nr. 2320/2002 (1), særlig artikel 1 og artikel 4, stk. 3, og
         ud fra følgende betragtninger:

                     (1)

                     Et af de vigtigste formål med forordning (EF) nr. 300/2008 er at tilvejebringe grundlaget for en ensartet fortolkning af bilag 17 (sikkerhedsbilaget) til konventionen angående international civil luftfart (2) af 7. december 1944, 10 udgave, 2017, som alle EU-medlemsstaterne har undertegnet.

                     (2)

                     Midlerne til at nå målene er a) fastsættelse af fælles bestemmelser og fælles grundlæggende normer for luftfartssikkerhed og b) mekanismer til overvågning af overholdelse.

                     (3)

                     Formålet med at ændre gennemførelsesbestemmelserne er at støtte medlemsstaterne i at sikre fuld overholdelse af den seneste ændring (ændring nr. 16) til bilag 17 til konventionen angående international civil luftfart, hvorved der i kapitel 3.1.4 er indført nye normer vedrørende nationale organisationer og den kompetente myndighed og i kapitel 4.9.1 nye normer vedrørende forebyggende cybersikkerhedsforanstaltninger.

                     (4)

                     Ved at gennemføre disse normer i de EU-dækkende gennemførelsesbestemmelser på luftfartssikkerhedsområdet sikres det, at de kompetente myndigheder fastlægger og gennemfører procedurer for, når det er relevant, på praktisk vis og rettidigt at udveksle relevante oplysninger med henblik på at bistå de øvrige nationale myndigheder og organer, lufthavnsoperatører, luftfartsselskaber og andre berørte enheder med at gennemføre effektive sikkerhedsrisikovurderinger relateret til deres aktiviteter og på den måde støtte disse enheder i at gennemføre effektive sikkerhedsrisikovurderinger relateret til andre områder, som f.eks. cybersikkerhed, og gennemføre foranstaltninger til imødegåelse af cybertrusler.

                     (5)

                     I Europa-Parlamentets og Rådets direktiv (EU) 2016/1148 om foranstaltninger, der skal sikre et højt fælles sikkerhedsniveau for net- og informationssystemer i hele Unionen (NIS-direktivet), fastsættes der foranstaltninger, der skal sikre et højt fælles sikkerhedsniveau for net- og informationssystemer i Unionen (3) med det formål at forbedre det indre markeds funktion. De foranstaltninger, der følger af NIS-direktivet og denne forordning, bør koordineres på nationalt plan for at undgå huller og overlappende forpligtelser.

                     (6)

                     Kommissionens gennemførelsesforordning (EU) 2015/1998 (4) bør derfor ændres.

                     (7)

                     Foranstaltningerne i denne forordning er i overensstemmelse med udtalelse fra Komitéen for Civil Luftfartssikkerhed, der er nedsat ved artikel 19, stk. 1, i forordning (EF) nr. 300/2008 —

               VEDTAGET DENNE FORORDNING:

            Artikel 1
            Bilaget til gennemførelsesforordning (EU) 2015/1998 ændres som angivet i bilaget til nærværende forordning.

            Artikel 2
            Denne forordning træder i kraft den 31. december 2020.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 25. september 2019.

                  På Kommissionens vegne

               Jean-Claude JUNCKER

                  Formand

            (1)  EUT L 97 af 9.4.2008, s. 72.

            (2)  https://icao.int/publications/pages/doc7300.aspx.

            (3)  Europa-Parlamentets og Rådets direktiv (EU) 2016/1148 af 6. juli 2016 om foranstaltninger, der skal sikre et højt fælles sikkerhedsniveau for net- og informationssystemer i hele Unionen (EUT L 194 af 19.7.2016, s. 1).

            (4)  Kommissionens gennemførelsesforordning (EU) 2015/1998 af 5. november 2015 om detaljerede foranstaltninger til gennemførelse af de fælles grundlæggende normer for luftfartssikkerhed (EUT L 299 af 14.11.2015, s. 1).

            BILAG
            I bilaget til gennemførelsesforordning (EU) 2015/1998 foretages følgende ændringer:

                        1)

                        Som punkt 1.0.6 tilføjes:

                                    »1.0.6.

                                    Den kompetente myndighed fastlægger og gennemfører procedurer med henblik på, når det er relevant, på praktisk vis og rettidigt at udveksle relevante oplysninger for at bistå andre nationale myndigheder og organer, lufthavnsoperatører, luftfartsselskaber og andre berørte enheder med gennemførelsen af effektive sikkerhedsrisikovurderinger relateret til deres aktiviteter.«

                        2)

                        Som punkt 1.7 tilføjes:
                        »1.7.   IDENTIFIKATION OG BESKYTTELSE AF KRITISKE INFORMATIONS- OG KOMMUNIKATIONSTEKNOLOGISYSTEMER OG DATA I DEN CIVILE LUFTFART MOD CYBERTRUSLER

                                    1.7.1.

                                    Den kompetente myndighed sikrer, at lufthavnsoperatører, luftfartsselskaber og enheder som defineret i det nationale sikkerhedsprogram for civil luftfart identificerer og beskytter deres kritiske informations- og kommunikationsteknologisystemer og data mod cyberangreb, som kan påvirke den civile luftfartssikkerhed.

                                    1.7.2.

                                    Lufthavnsoperatører, luftfartsselskaber og enheder identificerer i deres sikkerhedsprogram eller ethvert relevant dokument, som der krydshenvises til i sikkerhedsprogrammet, de kritiske informations- og kommunikationsteknologisystemer og data, der er omhandlet i punkt 1.7.1.
                                    Sikkerhedsprogrammet, eller ethvert relevant dokument, som der krydshenvises til i sikkerhedsprogrammet, skal indeholde en detaljeret beskrivelse af de foranstaltninger, som skal sikre beskyttelse mod, detektion af, reaktion på og genopretning efter cyberangreb som omhandlet i punkt 1.7.1.

                                    1.7.3.

                                    De detaljerede foranstaltninger til beskyttelse af sådanne systemer og data mod ulovlige indgreb bestemmes, udarbejdes og gennemføres i overensstemmelse med en risikovurdering foretaget af lufthavnsoperatøren, luftfartsselskabet eller enheden, alt efter omstændighederne.

                                    1.7.4.

                                    Hvis en bestemt myndighed eller et bestemt organ er kompetent med hensyn til foranstaltninger mod cybertrusler i en enkelt medlemsstat, kan myndigheden eller organet udpeges som kompetent med hensyn til koordinering og/eller overvågning af de cyberrelaterede bestemmelser i denne forordning.

                                    1.7.5.

                                    Hvis lufthavnsoperatører, luftfartsselskaber og enheder som defineret i det nationale sikkerhedsprogram for civil luftfart er omfattet af særskilte cybersikkerhedskrav, der følger af anden EU-lovgivning eller national lovgivning, kan den kompetente myndighed erstatte overholdelse af kravene i nærværende forordning med overholdelse af de krav, der følger af nævnte anden EU-lovgivning eller national lovgivning. Den kompetente myndighed koordinerer med eventuelle andre relevante kompetente myndigheder for at sikre koordinerede eller kompatible tilsynsordninger.«

                        3)

                        Punkt 11.1.2 affattes således:

                                    »11.1.2

                                    Følgende personale have gennemgået en udvidet eller en standard baggrundskontrol med et tilfredsstillende resultat:

                                                a)

                                                personer, som ansættes til at gennemføre eller være ansvarlige for at gennemføre screening, adgangskontrol eller anden sikkerhedskontrol andre steder end i et security-beskyttet område

                                                b)

                                                personer, der har uledsaget adgang til luftfragt og luftpost, luftfartsselskabers post og materialer, forsyninger til flyvningen og lufthavnsleverancer, som den krævede sikkerhedskontrol er gennemført for

                                                c)

                                                personer med administratorrettigheder eller uovervåget og ubegrænset adgang til kritiske informations- og kommunikationsteknologisystemer og data, der anvendes til civile luftfartssikkerhedsformål som omhandlet i punkt 1.7.1. i overensstemmelse med det nationale sikkerhedsprogram for civil luftfart, eller som på anden måde er blevet identificeret i risikovurderingen i overensstemmelse med punkt 1.7.3.

                                          Medmindre andet fremgår af denne forordning, fastsætter den kompetente myndighed i overensstemmelse med de gældende nationale regler, hvorvidt der gennemføres en udvidet eller en standard baggrundskontrol.«

                        4)

                        Som punkt 11.2.8 tilføjes:
                        »11.2.8.   Uddannelse af personer, der spiller en rolle, eller som har ansvar i forbindelse med cybertrusler

                                    11.2.8.1.

                                    Personer, der gennemfører de foranstaltninger, der er omhandlet i punkt 1.7.2, skal have de færdigheder og evner, der kræves for at udføre de opgaver, de har fået pålagt, effektivt. De skal gøres opmærksomme på relevante cyberrisici efter need to know-princippet.

                                    11.2.8.2.

                                    Personer, der har adgang til data eller systemer, skal modtage passende og specifik jobrelateret uddannelse, der står i et rimeligt forhold til deres rolle og ansvar, og de skal gøres opmærksomme på relevante risici, hvis deres jobfunktion kræver det. Den kompetente myndighed eller den myndighed eller det organ, der er omhandlet i punkt 1.7.4, specificerer eller godkender indholdet af kurset.«


title: Kommissionens Gennemførelsesforordning (EU) 2019/2091 af 28. november 2019 om ændring af gennemførelsesforordning (EU) 2015/2197 for så vidt angår snævert forbundne valutaer i overensstemmelse med Europa-Parlamentets og Rådets forordning (EU) nr. 575/2013 (EØS-relevant tekst)

text:
                  9.12.2019

                  DA

                  Den Europæiske Unions Tidende

                  L 317/38

         KOMMISSIONENS GENNEMFØRELSESFORORDNING (EU) 2019/2091
         af 28. november 2019
         om ændring af gennemførelsesforordning (EU) 2015/2197 for så vidt angår snævert forbundne valutaer i overensstemmelse med Europa-Parlamentets og Rådets forordning (EU) nr. 575/2013
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (1), særlig artikel 354, stk. 3, og
         ud fra følgende betragtninger:

                     (1)

                     For at sikre, at de valutapar, der er omhandlet i bilaget til gennemførelsesforordning (EU) 2015/2197 (2), fortsat afspejler den faktiske korrelation mellem de relevante valutaer, er det nødvendigt at opdatere listen over snævert forbundne valutaer.

                     (2)

                     Listen anvender den 31. marts 2018 som slutdato ved beregningen af de dataserier over tre og fem år, der kræves for at vurdere valutapar i overensstemmelse med forordning (EU) nr. 575/2013.

                     (3)

                     Denne forordning er baseret på det udkast til gennemførelsesmæssige tekniske standarder, som Den Europæiske Banktilsynsmyndighed (EBA) har forelagt Kommissionen.

                     (4)

                     Da de nødvendige ændringer til gennemførelsesforordning (EU) 2015/2197 ikke indebærer væsentlige indholdsmæssige ændringer, jf. artikel 15, stk. 1, andet afsnit, i Europa-Parlamentets og Rådets forordning (EU) nr. 1093/2010 (3), har EBA ikke gennemført en åben offentlig høring, idet dette ikke ville stå i forhold til omfanget og virkningen af udkastet til gennemførelsesmæssige tekniske standarder.

                     (5)

                     Gennemførelsesforordning (EU) 2015/2197 bør derfor ændres —

               VEDTAGET DENNE FORORDNING:

            Artikel 1
            Bilaget til gennemførelsesforordning (EU) 2015/2197 erstattes af teksten i bilaget til nærværende forordning.

            Artikel 2
            Denne forordning træder i kraft på tyvendedagen efter offentliggørelsen i Den Europæiske Unions Tidende.

            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 28. november 2019.

                  På Kommissionens vegne

                  Formand

               Jean-Claude JUNCKER

            (1)  EUT L 176 af 27.6.2013, s. 1.

            (2)  Kommissionens gennemførelsesforordning (EU) 2015/2197 af 27. november 2015 om gennemførelsesmæssige tekniske standarder for så vidt angår snævert forbundne valutaer i overensstemmelse med Europa-Parlamentets og Rådets forordning (EU) nr. 575/2013 (EUT L 313 af 28.11.2015, s. 30).

            (3)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).

            BILAG
            Bilaget til Kommissionens gennemførelsesforordning (EU) 2015/2197 affattes således:

                  »BILAG

                     Liste over snævert forbundne valutaer

                     Del 1 — Liste over snævert forbundne valutaer i relation til euro (EUR)

                  Albansk lek (ALL), bosnisk-hercegovinsk mark (BAM), bulgarsk lev (BGN), schweizisk franc (CHF), tjekkisk koruna (CZK), kroatisk kuna (HRK), ungarsk forint (HUF), marokkansk dirham (MAD), nordmakedonsk denar (MKD), polsk zloty (PLN), rumænsk leu (RON), serbisk dinar (RSD), svensk krone (SEK).

                     Del 2 — Liste over snævert forbundne valutaer i relation til emiratarabisk dirham (AED)

                  Kinesisk yuan (CNY), hongkongsk dollar (HKD), israelsk new shekel (ILS), indisk rupee (INR), libanesisk pund (LBP), marokkansk dirham (MAD), macaosk pataca (MOP), filippinsk peso (PHP), singaporeansk dollar (SGD), thailandsk baht (THB), taiwansk dollar (TWD), US-dollar (USD).

                     Del 3 — Liste over snævert forbundne valutaer i relation til albansk lek (ALL)

                  Bosnisk-hercegovinsk mark (BAM), bulgarsk lev (BGN), schweizisk franc (CHF), tjekkisk koruna (CZK), dansk krone (DKK), kroatisk kuna (HRK), marokkansk dirham (MAD), rumænsk leu (RON), serbisk dinar (RSD), euro (EUR).

                     Del 4 — Liste over snævert forbundne valutaer i relation til bosnisk-hercegovinsk mark (BAM)

                  Albansk lek (ALL), bulgarsk lev (BGN), schweizisk franc (CHF), tjekkisk koruna (CZK), dansk krone (DKK), kroatisk kuna (HRK), ungarsk forint (HUF), marokkansk dirham (MAD), nordmakedonsk denar (MKD), polsk zloty (PLN), rumænsk leu (RON), serbisk dinar (RSD), svensk krone (SEK), euro (EUR).

                     Del 5 — Liste over snævert forbundne valutaer i relation til bulgarsk lev (BGN)

                  Albansk lek (ALL), bosnisk-hercegovinsk mark (BAM), schweizisk franc (CHF), tjekkisk koruna (CZK), dansk krone (DKK), kroatisk kuna (HRK), ungarsk forint (HUF), marokkansk dirham (MAD), nordmakedonsk denar (MKD), polsk zloty (PLN), rumænsk leu (RON), serbisk dinar (RSD), svensk krone (SEK), euro (EUR).

                     Del 6 — Liste over snævert forbundne valutaer i relation til schweizisk franc (CHF)

                  Albansk lek (ALL), bosnisk-hercegovinsk mark (BAM), bulgarsk lev (BGN), tjekkisk koruna (CZK), dansk krone (DKK), kroatisk kuna (HRK), marokkansk dirham (MAD), rumænsk leu (RON), serbisk dinar (RSD), euro (EUR).

                     Del 7 — Liste over snævert forbundne valutaer i relation til kinesisk yuan (CNY)

                  Emiratarabisk dirham (AED), hongkongsk dollar (HKD), israelsk new shekel (ILS), libanesisk pund (LBP), macaosk pataca (MOP), filippinsk peso (PHP), singaporeansk dollar (SGD), thailandsk baht (THB), taiwansk dollar (TWD), US-dollar (USD).

                     Del 8 — Liste over snævert forbundne valutaer i relation til tjekkisk koruna (CZK)

                  Albansk lek (ALL), bosnisk-hercegovinsk mark (BAM), bulgarsk lev (BGN), schweizisk franc (CHF), dansk krone (DKK), kroatisk kuna (HRK), ungarsk forint (HUF), marokkansk dirham (MAD), nordmakedonsk denar (MKD), polsk zloty (PLN), rumænsk leu (RON), serbisk dinar (RSD), euro (EUR).

                     Del 9 — Liste over snævert forbundne valutaer i relation til dansk krone (DKK)

                  Albansk lek (ALL), bosnisk-hercegovinsk mark (BAM), bulgarsk lev (BGN), schweizisk franc (CHF), tjekkisk koruna (CZK), kroatisk kuna (HRK), ungarsk forint (HUF), marokkansk dirham (MAD), nordmakedonsk denar (MKD), polsk zloty (PLN), rumænsk leu (RON), serbisk dinar (RSD), svensk krone (SEK).

                     Del 10 — Liste over snævert forbundne valutaer i relation til hongkongsk dollar (HKD)

                  Emiratarabisk dirham (AED), kinesisk yuan (CNY), israelsk new shekel (ILS), indisk rupee (INR), libanesisk pund (LBP), marokkansk dirham (MAD), macaosk pataca (MOP), filippinsk peso (PHP), singaporeansk dollar (SGD), thailandsk baht (THB), taiwansk dollar (TWD), US-dollar (USD).

                     Del 11 — Liste over snævert forbundne valutaer i relation til kroatisk kuna (HRK)

                  Albansk lek (ALL), bosnisk-hercegovinsk mark (BAM), bulgarsk lev (BGN), schweizisk franc (CHF), tjekkisk koruna (CZK), dansk krone (DKK), ungarsk forint (HUF), marokkansk dirham (MAD), nordmakedonsk denar (MKD), rumænsk leu (RON), serbisk dinar (RSD), euro (EUR).

                     Del 12 — Liste over snævert forbundne valutaer i relation til ungarsk forint (HUF)

                  Bosnisk-hercegovinsk mark (BAM), bulgarsk lev (BGN), tjekkisk koruna (CZK), dansk krone (DKK), kroatisk kuna (HRK), marokkansk dirham (MAD), polsk zloty (PLN), rumænsk leu (RON), serbisk dinar (RSD), euro (EUR).

                     Del 13 — Liste over snævert forbundne valutaer i relation til israelsk new shekel (ILS)

                  Emiratarabisk dirham (AED), kinesisk yuan (CNY), hongkongsk dollar (HKD), libanesisk pund (LBP), marokkansk dirham (MAD), macaosk pataca (MOP), filippinsk peso (PHP), singaporeansk dollar (SGD), thailandsk baht (THB), US-dollar (USD).

                     Del 14 — Liste over snævert forbundne valutaer i relation til indisk rupee (INR)

                  Emiratarabisk dirham (AED), hongkongsk dollar (HKD), macaosk pataca (MOP), filippinsk peso (PHP), thailandsk baht (THB), US-dollar (USD).

                     Del 15 — Liste over snævert forbundne valutaer i relation til sydkoreansk won (KRW)

                  Singaporeansk dollar (SGD).

                     Del 16 — Liste over snævert forbundne valutaer i relation til libanesisk pund (LBP)

                  Emiratarabisk dirham (AED), kinesisk yuan (CNY), hongkongsk dollar (HKD), israelsk new shekel (ILS), macaosk pataca (MOP), filippinsk peso (PHP), singaporeansk dollar (SGD), thailandsk baht (THB), taiwansk dollar (TWD), US-dollar (USD).

                     Del 17 — Liste over snævert forbundne valutaer i relation til marokkansk dirham (MAD)

                  Emiratarabisk dirham (AED), albansk lek (ALL), bosnisk-hercegovinsk mark (BAM), bulgarsk lev (BGN), schweizisk franc (CHF), tjekkisk koruna (CZK), dansk krone (DKK), hongkongsk dollar (HKD), kroatisk kuna (HRK), ungarsk forint (HUF), israelsk new shekel (ILS), nordmakedonsk denar (MKD), macaosk pataca (MOP), filippinsk peso (PHP), rumænsk leu (RON), serbisk dinar (RSD), singaporeansk dollar (SGD), thailandsk baht (THB), US-dollar (USD), euro (EUR).

                     Del 18 — Liste over snævert forbundne valutaer i relation til nordmakedonsk denar (MKD)

                  Bosnisk-hercegovinsk mark (BAM), bulgarsk lev (BGN), tjekkisk koruna (CZK), dansk krone (DKK), kroatisk kuna (HRK), marokkansk dirham (MAD), rumænsk leu (RON), serbisk dinar (RSD), euro (EUR).

                     Del 19 — Liste over snævert forbundne valutaer i relation til macaosk pataca (MOP)

                  Emiratarabisk dirham (AED), kinesisk yuan (CNY), hongkongsk dollar (HKD), israelsk new shekel (ILS), indisk rupee (INR), libanesisk pund (LBP), marokkansk dirham (MAD), filippinsk peso (PHP), singaporeansk dollar (SGD), thailandsk baht (THB), taiwansk dollar (TWD), US-dollar (USD).

                     Del 20 — Liste over snævert forbundne valutaer i relation til filippinsk peso (PHP)

                  Emiratarabisk dirham (AED), kinesisk yuan (CNY), hongkongsk dollar (HKD), israelsk new shekel (ILS), indisk rupee (INR), libanesisk pund (LBP), marokkansk dirham (MAD), macaosk pataca (MOP), singaporeansk dollar (SGD), thailandsk baht (THB), taiwansk dollar (TWD), US-dollar (USD).

                     Del 21 — Liste over snævert forbundne valutaer i relation til polsk zloty (PLN)

                  Bosnisk-hercegovinsk mark (BAM), bulgarsk lev (BGN), tjekkisk koruna (CZK), dansk krone (DKK), ungarsk forint (HUF), euro (EUR).

                     Del 22 — Liste over snævert forbundne valutaer i relation til rumænsk leu (RON)

                  Albansk lek (ALL), bosnisk-hercegovinsk mark (BAM), bulgarsk lev (BGN), schweizisk franc (CHF), tjekkisk koruna (CZK), dansk krone (DKK), kroatisk kuna (HRK), ungarsk forint (HUF), marokkansk dirham (MAD), nordmakedonsk denar (MKD), serbisk dinar (RSD), euro (EUR).

                     Del 23 — Liste over snævert forbundne valutaer i relation til serbisk dinar (RSD)

                  Albansk lek (ALL), bosnisk-hercegovinsk mark (BAM), bulgarsk lev (BGN), schweizisk franc (CHF), tjekkisk koruna (CZK), dansk krone (DKK), kroatisk kuna (HRK), ungarsk forint (HUF), marokkansk dirham (MAD), nordmakedonsk denar (MKD), rumænsk leu (RON), euro (EUR).

                     Del 24 — Liste over snævert forbundne valutaer i relation til svensk krone (SEK)

                  Bosnisk-hercegovinsk mark (BAM), bulgarsk lev (BGN), dansk krone (DKK), euro (EUR).

                     Del 25 — Liste over snævert forbundne valutaer i relation til singaporeansk dollar (SGD)

                  Emiratarabisk dirham (AED), kinesisk yuan (CNY), hongkongsk dollar (HKD), israelsk new shekel (ILS), sydkoreansk won (KRW), libanesisk pund (LBP), marokkansk dirham (MAD), macaosk pataca (MOP), filippinsk peso (PHP), thailandsk baht (THB), taiwansk dollar (TWD), US-dollar (USD).

                     Del 26 — Liste over snævert forbundne valutaer i relation til thailandsk baht (THB)

                  Emiratarabisk dirham (AED), kinesisk yuan (CNY), hongkongsk dollar (HKD), israelsk new shekel (ILS), indisk rupee (INR), libanesisk pund (LBP), marokkansk dirham (MAD), macaosk pataca (MOP), filippinsk peso (PHP), singaporeansk dollar (SGD), taiwansk dollar (TWD), US-dollar (USD).

                     Del 27 — Liste over snævert forbundne valutaer i relation til taiwansk dollar (TWD)

                  Emiratarabisk dirham (AED), kinesisk yuan (CNY), hongkongsk dollar (HKD), libanesisk pund (LBP), macaosk pataca (MOP), filippinsk peso (PHP), singaporeansk dollar (SGD), thailandsk baht (THB), US-dollar (USD).

                     Del 28 — Liste over snævert forbundne valutaer i relation til US-dollar (USD)

                  Emiratarabisk dirham (AED), kinesisk yuan (CNY), hongkongsk dollar (HKD), israelsk new shekel (ILS), indisk rupee (INR), libanesisk pund (LBP), marokkansk dirham (MAD), macaosk pataca (MOP), filippinsk peso (PHP), singaporeansk dollar (SGD), thailandsk baht (THB), taiwansk dollar (TWD).

            «